**Beretning for året 2020 ved generalforsamlingen den 17. juli 2021**

Den 5. marts 2020 var en dejlig dag med spirende forår og generalforsamling i Lolland-Falsters motorflyveklub.

Nu skulle der gang i aktiviteterne med planlægning af ture, sammenkomster og alt hvad der hører med til en aktiv flyveklub. Den 11. marts var alt slut. Først nu kan vi så småt begynde at leve lidt friere, men stadig med hensyn til Corona.

Frem til dato har vi afholdt 6 **bestyrelsesmøder.** Den 10. marts holdt vi det første bestyrelsesmøde, og der blev indkaldt til ekstraordinær generalforsamling til den 17. maj. Vedtægtsændringerne måtte udsættes. Derfor forsøger vi igen på denne generalforsamling.

Sidste år havde vi 17 punkter på **aktivitetslisten**. I år har vi haft et enkelt forsøg på nat-VFR. Det var bare dårligt vejr den dag. I Turen til Pøl deltog et enkelt fly. Under andre omstændigheder havde vi også været i både Norge og Polen. Sct. Hans blev dog en hyggelig en af slagsen.

Introdagen blev gennemført med stor tilslutning fra UL og tak til Grethe Hermann. Vi fik ikke nye elever ved den lejlighed men god omtale i aviserne.

**Åbent Hus** blev aflyst.

**Søndagsmøderne** Har dog kørt afhængig af restriktioner i perioder. Vi må stadig konstatere, at de er blevet lidt af en institution i foreningen. Der kommer også ofte besøg udefra.

Vi nyder godt af, at vi selv ejer og administrerer **klubhuset**. Vi har været forskånet for indblanding udefra med hensyn til tvungne lukkeperioder m.m. Lennart Wahl og kunstflyverne har haft lånt lokalerne et par gange når de har trænet og afholdt DM i kunstflyvning. Det har givet god aktivitet. Også for vore egne medlemmer.

**Pilotskolen** stoppede teoriundervisningen og en elev bestod PPL teori. En elev har fået certifikat i Gyrokopterforeningen. Derudover skulle en elev have opgraderet sit LAPL til PPL.

Peter Bregendahl stoppede som Head of Training og som Head of Administration sidst på året. Vi har nu mig som Head of Administration. Jacob Romme er Head of Training. Jacob skoler pt. En elev fra teoriholdet. Rasmus Nielsen kan fortsat flyve tolvte time samt udvidelser.

**Medlemskontakten** har været udfordret af at jeg købte en ny computer. Det er ikke lykkedes mig at sætte et program op, så jeg kunne sende mails til en større gruppe. Der har dog heller ikke været så meget at skrive om. Til gængæld kan **Hjemmesiden** agere formidlingscenter. Men det er bydende nødvendigt, at der er en velfungerende kontaktmulighed direkte til medlemmerne. **Facebooksiden** mangler også en entusiast til driften.

**AOPA DMU** har afholdt møder virtuelt. Repræsentantskabsmødet den 5. januar 2021.

**Flyvepladsen** Har fået PAPI installeret og afventer igen på en endelig godkendelse på opgraderingen fra direktoratet.

**Fremtiden**: Det er her der ikke findes viden men kun ønsker og forberedelse efter bedste evne. Mine ønsker vil være at klubben vil bestå i mange år endnu, og at den vil udvikle sig til at samle flest mulige flyveinteresserede i et fællesskab til gavn for alle. En del af forberedelsen er at få vedtaget de vedtægtsændringer, vi skal behandle i dag. Forhåbentlig kommer der herved også flere og gerne yngre kræfter frem i lyset.

Endelig tak til Bestyrelsen og samarbejdspartnere for godt samarbejde i et vanskeligt år.

På Bestyrelsens vegne

Kurt I Rasmussen